Rower ontsnap uit beskuldigdebank | Maroela Media
'n Pa van twee jong kinders wat op 'n aanklag van gewapende roof skuldig bevind is, het Maandag uit die beskuldigdebank van 'n hof in Kaapstad ontsnap, oomblikke nadat hy vier jaar tronkstraf opgelê is.
Aldrin (Ollie) Witbooi (37) het só vinnig uit die hof verdwyn dat hy weg was voordat iemand besef het wat gebeur het. Teen laat Maandagaand was hy steeds op vrye voet.
Witbooi het in die Parow-streekhof voor landdros Constance Nziweni verskyn. Die landdros het Witbooi ses jaar tronkstraf opgelê waarvan twee jaar opgeskort is. Daar was 'n oproer in die hof toe hy skielik oor die agterkant van die beskuldigdebank gespring en by die deur uit verdwyn het voordat enigiemand hom kon keer.
Die saak hou verband met 'n voorval in Oktober 2015 toe Witbooi en sy niggie by die huis van 'n Nederlandse immigrant, Aarnold de Myunk, gekuier het. Toe De Myunk die hek vir die twee oopgemaak het, het 'n tweede onbekende man met 'n vuurwapen verskyn en in die huis ingehardloop. Hy het die huis omgekeer en met De Myunk se duur musiekopnametoerusting op die vlug geslaan.
Witbooi en sy niggie is in hegtenis geneem, maar die niggie is later vrygespreek op die aanklagte teen haar.
Die landdros het tydens die vonnisoplegging gesê Witbooi het gedurende die verhoor volgehou hy is onskuldig en het die staatsaanklaer, Barry van der Berg, gedwing om De Myunk na die getuiebank te roep. Sy het gesê Witbooi het die slagoffer gedwing om die hofverrigtinge by te woon en hom weer die trauma van daardie aand laat herleef.
De Myunk het ná die rooftog besluit om terug te keer na Nederland. "Dit is deur jou optrede dat die slagoffer nie meer veilig voel in Suid-Afrika nie en ons land verlaat het met 'n slegte siening van die land," het die landdros gesê. "Dit is mense soos jy wat ons land 'n slegte naam gee."
Sy het gesê 'n gedeelte van die vonnis is voorwaardelik opgeskort sodat dit soos 'n swaard oor Witbooi se kop kan hang en hom twee keer laat dink voordat hy die oortreding herhaal.
Man langs snelweg geskiet
Mens wil kwaad wees maar wil ook lag oor die polisie …hulle is half aan die slaap want dis net n job !
Lyk vir my Mnr. Witbooi het toe nie twee keer gedink nie en sommer met die eerste dink slag besluit hy moet daar uitkom so gou as moontlik. Hy was toe soos weerlig nie so vinnig nie maar net so hier en daar en uit by die deur.
Dit is swak. Sekuriteit totaal afwesig. Nogal die Wes Kaap waar alles honkie dorrie loop.
Die rower het blykbaar nie geluister toe die landdros se dink twee keer voordat jy weer oortree . SA die land sonder melk en heuning waar kriminele al die reg het en op n daaglikse basis uit howe en selle ontsnap, hulle voel vere vir die regstelsel
Die spreekwoordelike swaard is toe stomp…
Ek dink daai oproer storie was beplan om almal se aandag tetrek sodat die hy kon ontsnap
Witbooi het sy 6 jaar vonnis in 6 sekondes gedoen, die rekord moet dalk opgeteken word in justisie se feite register, tye van wonderwerke is nog nie verby nie. Lmga
Parool raad sou dalk hom in 4 sekodes vrylaat …
Sy van is seker Witblits ?
Mooi so Ollie..jy was seker nie so swaar soos 'n olifant nie, dis hoekom jy so maklik kon (heeltemal) wegglip.